Trevor Steven

Klubbkarriere

Steven begynte sin karriere som aktiv fotballspiller i Burnley i 1980, og fikk sin førstelagsdebut i 1981. I de påfølgende sesongene spilte han over 70 kamper og scoret 11 mål, noe som vakte interesse hos større klubber. Evertons manager Howard Kendall var igang med å bygge et ungt lag og la inn en but på 300 000 pund sommeren 1983.

Everton

Under hans første sesong for klubben kom Everton på en syvendeplass i serien, men gjorde det sportslig bedre i cupene hvor laget nådde ligacupfinalen mot naborivalen Liverpool FC (som endte med omkamp og tap) og FA-cupfinalen mot Watford FC, hvor Steven slo målgivende pasning til Andy Gray og som førte til at Everton vant. Under 1984/1985-sesongen utviklet han en sterk høyreside for Everton i samarbeid med høyrebacken Gary Stevens, og var sterk delaktig i at klubben klarte å bli seriemester for første gang på femten år. Klubben kom også til finalen i FA-cupen, men tapte til fordel for Manchester United.
Everton deltok også i Cupvinnercupen, hvor laget vant finalen med 3–1 over den østerrikske klubben Rapid Wien. Steven bidro til klubbens europacupsuksess med en viktig scoring i semifinalen mot Bayern München og Evertons andre mål i finalen. Everton endte på andreplass i serien under 1985/1986-sesongen og som vinner av 1986/1987-sesongen, hvor Stevens var sterkt delaktig i klubbens suksess med sine 14 mål på 41 seriekamper.
Etter at hans lagkamerat Gary Stevens forlot klubben til fordel for spill i Glasgow Rangers fikk Steven problemer med å opprettholde sitt gode spill i samarbeid med den nye høyrebacken Neil McDonald. Hans form var nedadgående i 1988/1989-sesongen og Steven fikk samtidig konkurranse i sin høyrekantposisjon fra den skotske landslagsspilleren Pat Nevin.

Glasgow Rangers

Etter å ha spilt 299 kamper og fått 60 mål i alle turneringer for Everton forlot han klubben på en overgangssum på 1,5 millioner pund til fordel for Glasgow Rangers under ledelse av Graeme Souness, hvor han dermed ble gjenforent med sin tidligere lagkamerat Gary Stevens. Klubben hadde i denne perioden flere engelske spillere som følge av Heysel-tragedien i 1985, som gjorde at engelske lag var bannlyst fra europacupspill frem til 1990/1991-sesongen. Dette gjorde at flere engelske spillerne valgte Rangers som sin arbeidsplass for å få muligheten til å spille i Europa. Steven etablerte seg på førstelaget og vant det skotske seriemesterskapet i sin første sesong. Hans første periode frem til 1991 fikk han om lag 55 seriekamper for Rangers.
Etter at han kom tilbake fra Marseille i 1992 var han fast førstelagsspiller i én sesong, før han i de påfølgende sesonger mistet plassen på førstelaget. Han var midlertidig med på å vinnet fire skotske seriemesterskap frem til 1994, men spilte ikke tilstrekkelig antall kamper til å få serievinnermedalje for seriemesterskapene som klubben fikk i 1995 og 1996. Steven la opp som spiller på slutten av 1996/1997-sesongen etter å spilt åtte kamper.

Marseille

I 1991 ble det kjent at den franske klubben Marseille hadde lagt inn et bud på 5,5 millioner pund for Stevens, noe Rangers følgende aksepterte. Hos Marseille spilte han 28 kamper og scorte tre mål, og var sterkt delaktig i at klubben vant det franske seriemesterskapet Ligue 1 i 1992. Han returnerte deretter tilbake til Rangers etter kun sesong på en overgangssum verdt 2,2 millioner pund, mye grunnet klubbens dårlige økonomiske situasjon.
Etter spillerkarrieren har Steven arbeidet som ekspertkommentator for fjernsynsselskapene BBC og irske RTÉ. Han arbeider også som fotballagent med flere profilerte britiske fotballspillere i sitt klientell.

Internasjonal karriere

Steven fikk sin debut for England i en VM-kvalifiseringskamp mot Nord-Irland i februar 1985. Han fikk deretter tillit av landslagstrener Bobby Robson i de påfølgende kampene til tross for hard konkurranse fra Chris Waddle og gjorde sitt første landslagsmål i en vennskapskamp mot Irland. Han var en del av troppen som spilte VM i fotball 1986, hvor han spilte i gruppespillkampen mot Polen og la målgivende pasning til Gary Lineker. Han fikk også spille i 16-delsfinalen mot Paraguay og i den famøse kvartfinalen mot Argentina, hvor han ble byttet ut til fordel for John Barnes.
Han var en del av Englands tropp som kvalifiserte seg til EM i fotball 1988, men dette mesterskapet ble for Englands del mislykket da de tapte alle sine tre innledende gruppespillkamper mot Irland, Nederland og Sovjetunionen. Han fikk fortsatt fornyet tillit av Robson til den påfølgende VM-kvalifiseringen, og han ble valgt ut i den offisielle troppen til VM i fotball 1990. Steven fikk ikke spille noen av Englands gruppespillkamper, men kom inn som innbytter til fordel for Waddle og Barnes i kvartfinalen mot Kamerun og semifinalen mot Vest-Tyskland. Han fikk derimot spille fra start i bronsefinalen mot Italia.
I perioden etter EM spilte Steven flere vennskapskamper for England, men ble ikke plukket ut av den nye landslagstreneren Graham Taylor til kvalifiseringskampene mot EM i fotball 1992. På grunn av skadeproblemer hos andre aktuelle spillere ble han likevel tatt med i EM-troppen og fikk spille i gruppespillkampene mot Danmark og Frankrike. Steven fikk totalt 36 landskamper og fire mål for England.